Gewapende rooftog by Bethlehem-landgoedArgieffoto ŉ Man van die plaas Arran aan die buitewyke van Bethlehem in die Vrystaat is Woensdag in die vroeë oggendure deur ses gewapende mans oorval en beroof. Sers. Mmako Mophiring, ŉ polisiewoordvoerder, het aan Maroela Media gesê die mans het die slagoffer omstreeks 01:00 in sy huis oorval. Hulle het deur die voordeur toegang tot die huis bekom. “Die verdagtes het die slagoffer, ŉ man in sy 50s, se hande en voete met draad vasgebind en ŉ baadjie oor sy gesig gegooi,” het Mophiring gesê. Die verdagtes het ook almal klapmusse gedra. Volgens Mophiring het hulle die man se sakke deursoek en hom in die slaapkamer gelos, waarna hulle ŉ winkel op die perseel geplunder het. Die aanvallers het twee selfone, agt meter elektriese kabel en ŉ onbekende hoeveelheid diesel gebuit. “Die man kon daarin slaag om homself te bevry, en het hulp van sy bure ontbied. Hy is nie beseer nie,” het Mophiring gesê. Die polisie ondersoek ŉ saak van besigheidsroof. Hulle versoek enigiemand wat hulle in hul ondersoek kan bystaan om die Bethlehem-polisiestasie by 058 307 5700 of Crime Stop by 08600 10111 te skakel.